Matovič, Igor, podpredseda vlády a minister financií SR (2021-05-27):
Takže predseda finančného a rozpočtového výboru povedal, že minister financií si vytvára šedú zónu na nadpríjmy a takto sa to nerobí. Šedá zóna na nadpríjmy inak povedané znamená, že týmto návrhom rozpočtu chcem vytvoriť vlastne tým, že nejdeme zohľadniť prípadné vyššie príjmy, chcem vytvoriť šedú zónu, ktorú potom následne minieme, lebo však prišli nám navyše peniaze cez dépeháčku alebo iné daňové príjmy. Ak by si predseda finančného a rozpočtového výboru prečítal zákon o rozpočtových pravidlách, zistil by, že vyslovene v zákone o rozpočtových pravidlách, ktorý hovorí o tom, ako sa tvorí rozpočet a ako sa peniaze môžu míňať, vyslovene v tomto zákone je napísané, že prípadné daňové nadpríjmy, ktoré by vznikli počas roku, sa nemôžu použiť na výdavky. Čiže je úplne jedno, je úplne šumafuk, či by vlastne následne v priebehu roku prišli ďalšie peniaze, žiadna šedá zóny na nadpríjmy, ako to povedal predseda finančného výboru, nevzniká, lebo jednoducho tieto peniaze sú zákonom zakázané použiť na výdavky. Hovorím, zákon o rozpočtových pravidlách, treba si doštudovať, Marián Viskupič. Takisto, ak by si doštudoval tento zákon, tak vie, že my nemôžme teraz si len tak povedať, že rysujú sa lepšie príjmy, lebo momentálne sa to tak vyvíja, a na základe toho si povieme, že skúsme to zohľadniť v návrhu rozpočtu alebo v tomto prípade v novele zákona o štátnom rozpočte. V novele zákona o štátnom rozpočte môžme zohľadniť len príjmy, ktoré budú schválené makro a daňovým výborom. Alebo teda makro a daňovými výbormi. To bude až niekedy koncom júna, vtedy, ak by sme mali na to, poviem, okrúhlu pečiatku, že naozaj, reálne takýto odhad príjmov by bol, potom by sme mohli zohľadňovať prípadne vyššie príjmy už v návrhu tohto rozpočtu alebo tejto novely. Čiže klamať tu ľudí, že vlastne rysujú sa lepšie príjmy a my by sme to mali zohľadniť teraz do novely, je doslova klamstvo a opäť zneužívanie nevedomosti ľudí, bohužiaľ, lebo jednoducho je to problematika, v ktorej sa vyzná pár ľudí možno na ministerstve financií, aj mne to bolo oznámené, že takto to funguje, a nevedel som to sám. Rovnako ma mrzí teraz na základe jedného čísla tvrdiť, že vlastne DPH vyberáme alebo sme vybrali za január až máj o 25 % viac. Keď si porovnáte čísla, dupľom je to, zároveň to je klamstvo, lebo keď si naozaj porovnáte, koľko bolo vybrané k 26. máju, čiže k včerajšiemu dňu, a porovnáte to presne s tým istým dátumom spred roka, tak sú to dve čísla proti sebe. 2 mld. 798 mil. k 2 mld. 432 miliónom. To je rozdiel presne o 15 % viac, nie je to o 25 % viac, ako nám tu pán Viskupič opakovane tvrdil, hoci sa to môže zdať maličkosť, ale je to rozdiel a pre mňa je to hlavne, poviem, klamstvo, rozdiel o 700 mil. eur viac, čo tvrdí, že vlastne budeme mať tento rok výber DPH na základe týchto čísel. Nie, zatiaľ sme vybrali o 15 % viac, čiže je vidieť, že áno, ľudia viacej míňajú, ale aj to je trošku logické a tým pádom ten optimizmus síce je, ale nie je určite tak výrazný. Takže vo všeobecnosti bol by som veľmi rád, aby sme sa na tomto dôležitom zákone dokázali zhodnúť, ale zároveň naozaj si stojím za tým a dávam to na zváženie ostatným koaličným stranám, že či budeme ďalej hrať túto hru na užitočných idiotov voči nášmu vlastnému koaličnému partnerovi. Osobne si myslím, že by sme nemali hlasovať za túto novelu dovtedy, dokedy aj sám koaličný partner, podotýkam, za ňu hlasovať nebude. A keď za ňu hlasovať nebude, my ako ministerstvo financií budeme radi, keď to poviem chladnokrvne, lebo ušetríme. Ale potom očakávam od hlasu rozumu, ako sa tvári náš koaličný partner, že sa pred ľudí postaví a vysvetlí, prečo všetku pomoc ľuďom, firmám a organizáciám na Slovensku zastavujeme, prečo nebudeme platiť vakcíny, nebudeme platiť testovanie, nebudeme platiť pomoc, pandemické óčeerky ani chorým, nezamestnaným nejaké pandemické rodičáky a podobne. Takže je to na zváženie, dávam síce absurdný, ale dávam návrh, aby sme prestali robiť ako traja koaliční partneri užitočného idiota štvrtému koaličnému partnerovi, dokedy sa nepostaví zodpovedne k verejným financiám. Ďakujem veľmi pekne.